Et enkelt parti har 11 kandidater, et andet kun to. Her er en oversigt over de partier og kandidater, der indtil nu er på banen i Nordjylland.

Ikke mange er i tvivl om, at Mette Frederiksen og Inger Støjberg ved det kommende valg dyster om nordjydernes krydser. Men det er de langt, langt fra ene om. 14 opstillingsberettigede partier møder med kandidater i Nordjyllands Storkreds. Omkring 100 kandidater tegner det p.t. til (hvilket er ti flere end ved sidste valg). Og flere kan komme med i sidste øjeblik: Fristen for at stille op udløber 11 dage før valgdagen. Det gælder både, hvis nogle af de 14 partier vil føje flere kandidater til end dem, der allerede er offentliggjort, og hvis nogen vil stille op som løsgænger. Det sidste kræver, at mellem 150 og 200 nordjyder melder sig som stillere. Der er ingen øvre eller nedre grænse for antallet af kandidater på en liste. Nordjyllands Storkreds omfatter ni opstillingskredse, og en del partier vælger at opstille netop ni kandidater, en for hver kreds. Men der er ét parti, der i skrivende stund har opstillet 11 kandidater - og en enkelt liste med kun to kandidater! Det er Alternativet, der har flest opstillede. Alternativet har ved de to valg, hvor de har eksisteret, fået valgt ét folketingsmedlem i Nordjylland. Sidst var det Susanne Zimmer, som siden har forladt partiet. Listen denne gang tæller blandt andre partiets eneste byrådsmedlem i landsdelen, Joachim Kjeldsen fra Thisted, samt Gustav Sieg Sørensen og Jens Harder. I sidste øjeblik er også Theresa Scavenius opstillet. Hun var i sin tid i slutspurten om at blive leder af partiet - men tabte til Josephine Fock. To partier møder med ti kandidater hver: Hos Liberal Alliance opererer man med en spidskandidat, og denne post har Solbjørg Jakobsen. Hun har på listen selskab af velkendte LA-profiler som HP Beck og Bo Ritterbusch samt af den mangeårige Venstre-politiker Martin Bech, der tidligere i år skiftede parti. Liberal Alliance i Nordjylland har tidligere været repræsenteret i Folketinget, men tabte mandatet ved valget i 2019. Til gengæld genvandt Konservative dengang efter en pause et mandat i Nordjylland. Det sikrede regionsrådsmedlem Per Larsen sig i et tæt opløb med byrådsmedlem Per Møller fra Hjørring. Per Møller stiller ikke op denne gang. Til gengæld har partiet på listen den genopstandne eks-minister Jakob Axel Nielsen, der efter 11 års pause gerne vil i tinget igen, og den tidligere Venstre-borgmester i Thisted Lene Brix Kjeldgaard Jensen. SF skal have en ny nordjysk repræsentant Fire partier møder med ni kandidater hver: Enhedslisten har atter folketingsmedlem Peder Hvelplund i front, og partiets opstillingsform (partiliste) gør, at han med meget stor sandsynlighed erobrer det første mandat i Nordjylland igen. Skulle det blive til flere, er Astrid Vang Hansen og regionsrådsmedlem Susanne Flydtkær nok de næste på listen. Hos Venstre stiller de nuværende fem folketingsmedlemmer op igen, inklusiv byrådsmedlem Maja Torp fra Aalborg, der kom ind som substitut, da Karsten Lauritzen forlod politik tidligere i år. Holder meningsmålingerne, vil næppe hele det nuværende V-hold på Christiansborg blive genvalgt. Blandt de nye navne på Venstre-listen er byrådsmedlem Mette Hardam fra Frederikshavn. SF har ligeledes ni kandidater, hvoraf flere også er byrådsmedlemmer. Dette hverv må de på grund af partiets love forlade, såfremt de vælges til Folketinget. Partiet fik i 2019 valgt Lisbeth Bech-Nielsen, der nu opstiller i København. Viceborgmester Theresa Berg Andersen fra Vesthimmerland betragtes som favorit til at overtage mandatet. Endelig møder også Socialdemokratiet med ni kandidater. Der er rokeret lidt rundt og skiftet en smule ud, men hovedparten af kandidaterne er de samme som sidst. Nyt er det, at Morten Klessen har overtaget Orla Havs kreds i Aalborg Nord, og i Aalborg Vest er Morten Ryom ny ved dette valg. Det var Morten Ryom, der i 2018 noget brutalt fik at vide, at han ikke mere havde lyst til at være folketingskandidat i Aalborg Øst, fordi partiformand Mette Frederiksen ville kandidere her. Efter en pause er Morten Ryom nu tilbage - men i vest-kredsen. Kun en radikal genganger Mens Socialdemokratiet altså møder med næsten de samme kandidater som i 2019, forholder det sig stik modsat hos Det Radikale Venstre. Her er kun en af de otte kandidater genganger fra sidste valg, nemlig byrådsmedlem Daniel Nyboe Andersen fra Aalborg. Han har i årtier været stedfortræder for Marianne Jelved, der nu går på pension. Favorit til - hvis stemmerne rækker til et nordjysk mandat - at efterfølge Marianne Jelved er imidlertid ikke Daniel Nyboe Andersen, men fhv. minister Christian Friis Bach, der er nyopstillet i Jelveds Hjørringkreds og markerer sig som spidskandidat. Nye Borgerlige har ikke tidligere haft et nordjysk medlem på Christiansborg. Denne gang møder partiet med regionsrådsmedlem (og tidligere byrådsmedlem for Dansk Folkeparti) Kim Edberg fra Rebild som spidskandidat. Blandt de fem kandidater finder man også byrådsmedlem John Bjerg fra Jammerbugt. Netop Dansk Folkeparti plejer at have kandidater i alle eller de fleste kredse. Men medlemsflugten gør, at man denne gang alene stiller med fem kandidater, heriblandt tidligere folketingsmedlem Christian Langballe, byrådsmedlem Carsten Ulman Andersen fra Brønderslev samt Nana Thillemann Harring. Hos Kristendemokraterne - der også på det seneste har oplevet intern uenighed - stiller man ligeledes fem kandidater op, deriblandt to velprøvede navne i landsdelen, Anne-Marie Jørgensen og Britta Eckhardt. To stiller op for Frie Grønne Det nye parti Danmarksdemokraterne har fire kandidater i Nordjylland. Udover partiformand Inger Støjberg kan man finde folketingsmedlem Lise Bech, der tidligere repræsenterede Dansk Folkeparti, byrådsmedlem (oprindelig valgt for Venstre) Peter Lindholt fra Aalborg samt Kristian Bøgsted. Et andet nyt parti, Moderaterne, har i Nordjylland tre kandidater. Kristian Klarskov, som tidligere har kandideret for Konservative, er spidskandidat. Han har følgeskab af Mohammad Rona og Dina Mofidi. Færrest kandidater blandt de 14 i Nordjylland har Frie Grønne, der er dannet af udbrydere fra Alternativet. Susanne Zimmer, der i 2019 opnåede valg for Alternativet trods et ikke særlig højt personligt stemmetal, prøver denne gang lykken som kandidat for Frie Grønne. Hun har som medkandidat Esra Ocak.